Duisende gestrand weens taxi-stakingsPendelaars wag om vervoer in Johannesburg.Itumeleng English/African News Agency) Duisende pendelaars is Maandag landwyd gestrand gelaat weens die taxi-vereniging Santaco se staking. Die vereniging is ontevrede oor wat hy beskou as ŉ “onvoldoende” hulppakket van die regering om taxi-eienaars te help om die verliese weens die Covid-19-pandemie te dra. Talle Gautengse paaie is boonop deur oproerige taxibestuurders blokkeer en selfs private motoriste in dié provinsie het Maandag gesukkel om by die werk te kom. Johannesburg se Rea Vaya-busvervoerstelsel het op Twitter gesê hy ervaar ŉ abnormaal hoë aantal desperate pendelaars wat by busstasies wag om vervoer te word. Dié situasie het gelei tot lang rye en vertraagde vervoertye. Fikile Mbalula, minister van vervoer, het Vrydag aankondig dat ŉ reddingspakket van R1,3 miljard vir die taxibedryf bewillig is. Dit is verreweg een van die grooste hulppakkette aan enige Suid-Afrikaanse bedryf vir hulp om die gevolge van die Covid-19-pandemie en gevolglike afsonderingstydperk te help dra. Santaco het in reaksie op die aankondiging oor die hulppakket gesê hy gaan Maandag staak omdat die pakket hopeloos onvoldoende is. Volgens die vereniging word die geld verdeel tussen sowat 60 000 metertaxi’s, e-taxidienste en oorgrenstaxioperateurs. Die balans word dan aan ander taxi’s betaal en kom volgens Santaco neer op sowat R3 800 per taxi. Dié organisasie sê hulle verwag R5 miljard van die regering om vir die verlies aan inkomste op te maak. Die regering het egter Maandag gesê hy kan nie dié bedrag bekostig nie. Taxi’s eis ook dat hulle voortaan toegelaat word om 100% van hul passasierskapasiteit te vervoer. Hulle is ook ontevrede omdat die SAID die uitbetalingsproses bestuur. Bonginkosi Madikizela, Wes-Kaapse LUR vir vervoer, het met Santaco saamgestem dat dié bedrag nie genoeg is nie, maar sê dit was nooit die bedoeling om taxi-eienaars se verlies aan inkomste te dek nie. “Alle bedrywe is in die knyp weens die tydperk van afsondering wat die verspreiding van Covid-19 moes verhoed. Ons glo daar is meer volhoubare maniere om die verlies aan inkomste in die taxibedryf te takel,” het hy gesê.